CELEX: 32016R0888
Language: da
Date: 2016-06-06 00:00:00
Title: Rådets forordning (EU) 2016/888 af 6. juni 2016 om ændring af forordning (EU) 2015/323 om finansforordningen for 11. Europæiske Udviklingsfond for så vidt angår betaling af trancherne

7.6.2016   
            
            
               DA
            
            
               Den Europæiske Unions Tidende
            
            
               L 149/1
            
         RÅDETS FORORDNING (EU) 2016/888
   af 6. juni 2016
   om ændring af forordning (EU) 2015/323 om finansforordningen for 11. Europæiske Udviklingsfond for så vidt angår betaling af trancherne
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union og traktaten om Den Europæiske Unions funktionsmåde,
   under henvisning til den interne aftale mellem repræsentanterne for Den Europæiske Unions medlemsstaters regeringer, forsamlet i Rådet, om finansiering af Den Europæiske Unions bistand i henhold til den flerårige finansielle ramme for perioden 2014-2020 i overensstemmelse med AVS-EU-partnerskabsaftalen samt om tildeling af finansiel bistand til de oversøiske lande og territorier, på hvilke fjerde del i traktaten om Den Europæiske Unions funktionsmåde finder anvendelse (1) (»den interne aftale«), særlig artikel 10, stk. 2,
   under henvisning til forslag fra Europa-Kommissionen,
   under henvisning til udtalelse fra Den Europæiske Revisionsret (2),
   under henvisning til udtalelse fra Den Europæiske Investeringsbank, og
   ud fra følgende betragtninger:
   
               (1)
            
            
               Den 5. juni 2014 vedtog Den Europæiske Centralbank en afgørelse (3), der åbner mulighed for en negativ rentesats, hvilket medfører en betalingsforpligtelse for indehaveren af indlånet over for den relevante nationale centralbank, herunder ret for den nationale centralbank til at debitere den relevante statslige indlånskonto i overensstemmelse hermed. Andre nationale centralbanker, hvortil midler fra Den Europæiske Udviklingsfond (EUF) skal indbetales i overensstemmelse med artikel 22 i Rådets forordning (EU) 2015/323 (4), har truffet lignende afgørelser.
            
         
               (2)
            
            
               I henhold til artikel 22, stk. 3, i forordning (EU) 2015/323 skal hver medlemsstat indbetale EUF-bidrag på en særlig konto benævnt »Europa-Kommissionen — Den Europæiske Udviklingsfond«, som er oprettet hos den pågældende medlemsstats centralbank eller i den finansielle institution, som medlemsstaten har udpeget.
            
         
               (3)
            
            
               Disse særlige konti, der oprettes af medlemsstaterne i Kommissionens navn med henblik på deponering af EUF-bidrag, bør være gebyr- og rentefri, indtil der skal foretages betalinger, hvorved tab på EUF-budgettet undgås. Pålæggelse af gebyrer eller negative renter ville gøre EUF-budgettet mindre og medføre ulige behandling af medlemsstaterne. Hvis EUF-konti er pålagt negative renter, bør de pågældende medlemsstater derfor kreditere et beløb svarende til den negative rentes størrelse. Eftersom nogle medlemsstater ikke har mulighed for at undgå den finansielle virkning af forpligtelsen til at kreditere sådanne negative rentebeløb på EUF-konti, bør Kommissionen, når den dækker sine betalingsbehov, tilstræbe at mindske denne virkning ved først at disponere over de beløb, der er krediteret de pågældende konti.
            
         
               (4)
            
            
               Forordning (EU) 2015/323 bør derfor ændres i overensstemmelse hermed —
            
         VEDTAGET DENNE FORORDNING:
   Artikel 1
   Artikel 22 i forordning (EU) 2015/323 affattes således:
   
      »Artikel 22
      Betaling af trancherne
      1.   Indkaldelser af bidrag skal først opbruge de beløb, som er fastsat for tidligere europæiske udviklingsfonde, det ene efter det andet.
      2.   Medlemsstaternes bidrag udtrykkes i euro og betales i euro.
      3.   Hver medlemsstat indbetaler det bidrag, der er omhandlet i artikel 21, stk. 7, litra a), på en særlig konto benævnt »Europa-Kommissionen — Den Europæiske Udviklingsfond«, som er oprettet hos den pågældende medlemsstats centralbank eller i den finansielle institution, som medlemsstaten har udpeget. Bidragene bliver stående på disse særlige konti, indtil der skal foretages betalinger.
      4.   Den i stk. 3 omhandlede konto skal være gebyr- og rentefri.
      5.   Såfremt den i stk. 3 omhandlede konto pålægges negative renter, krediterer den pågældende medlemsstat senest på datoen for betaling af hver tranche, jf. artikel 21, kontoen med et beløb, der svarer til størrelsen af den pålagte negative rente, indtil den første dag i den måned, der går forud for betalingen af tranchen.
      6.   Med forbehold af stk. 7 bestræber Kommissionen sig på at trække på de særlige konti således, at fordelingen af beløb på disse konti fortsat svarer til fordelingsnøglen i artikel 1, stk. 2, litra a), i den interne aftale.
      7.   I dækningen af sit likviditetsbehov i overensstemmelse med stk. 3 tilstræber Kommissionen at mindske virkningen på medlemsstaternes forpligtelse til at kreditere negative rentebeløb i henhold til stk. 5 ved med prioritet at disponere over de beløb, der er krediteret de pågældende konti.
      8.   Hver medlemsstat indbetaler det bidrag, der er omhandlet i artikel 21, stk. 7, litra b), i overensstemmelse med artikel 53, stk. 1.«
   
   Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Luxembourg, den 6. juni 2016.
      
         
            På Rådets vegne
         
         H.G.J. KAMP
         
            Formand
         
      
   
   
      (1)  EUT L 210 af 6.8.2013, s. 1.
   
      (2)  EUT C 5 af 8.1.2016, s. 6.
   
      (3)  Den Europæiske Centralbanks afgørelse ECB/2014/23 af 5. juni 2014 om forrentningen af indlån, saldi og beholdninger af overskudsreserver (EUT L 168 af 7.6.2014, s. 115).
   
      (4)  Rådets forordning (EU) 2015/323 af 2. marts 2015 om finansforordningen for 11. Europæiske Udviklingsfond (EUT L 58 af 3.3.2015, s. 17).